Etelä-Karjalassa yli puoli vuotta hoitoa odottaneiden osuus hyvinvointialueiden sairaaloihin odottavista maan pienin

Etelä-Karjalan hyvinvointialue on saanut pidettyä valtakunnallisessa vertailussa erikoissairaanhoidon jonot kohtuullisina ja välttää Valviran heinäkuussa 2023 käynnistämät selvitystoimet. Etelä-Karjalassa erikoissairaanhoitoon pääsyä odottaneiden jonot ovat Suomen lyhimmät.

Sosiaali- ja terveysalan lupa- ja valvontavirasto Valvira aloittaa kiireettömään erikoissairaanhoitoon pääsyn valvonnan kuudellatoista hyvinvointialueella ja HUS-yhtymässä, mutta ei vaadi selvitystä Etelä-Karjalan hyvinvointialueelta muita paremmasta jonotilanteesta johtuen. Muut selvitystoimet välttäneet hyvinvointialueet toimivat Uudenmaan alueella.

Etelä-Karjalan hyvinvointialueen terveydenhuollon ja kuntoutuksen toimialuejohtaja Juhani Grönlund on hyvillään Etelä-Karjalan tilanteesta.

– Erityisesti leikkausjonoja tarkkaillaan jatkuvasti ja niiden pidentyessä aloitetaan toimenpiteet, kuten esimerkiksi lisätöiden tekeminen. Pitkäjänteisellä, sinnikkäällä ja aktiivisella työllä jonoja on saatu pidettyä riittävän lyhyinä, summaa Juhani Grönlund.

– Leikkaushoitojonossa olleiden määrä ja keskimääräinen leikkaukseen pääsyaika, 88–89 vuorokautta, ovat Etelä-Karjalassa pysyneet samoina likimain koko alkuvuoden ajan, Grönlund toteaa.

– Kesäaika vähentää leikkaustoimintaa ja jonot saattavat tästä hieman pidentyä. Seuraamme tilanteen kehittymistä ja teemme tarvittavia toimenpiteitä, jotta tilanne saadaan pidettyä jatkossakin hyvänä, kertoo Juhani Grönlund.

Valviran tiedotteen ja Terveyden ja hyvinvoinnin laitos THL:n seurantatietojen perusteella kiireettömään erikoissairaanhoitoon pääsyn tilanne on jatkunut koko Suomessa vaikeana. Kaikilla hyvinvointialueilla ja HUS-yhtymässä on potilaita, jotka ovat odottaneet hoitoa terveydenhuoltolaissa säädettyjä enimmäisaikoja pidempään. Valvira kertoo, että useilla hyvinvointialueilla tilanne on erittäin vakava, ja pitkään hoitoa odottaneiden potilaiden tilanne hyvin huolestuttava.

Terveydenhuoltolain mukaan erikoisairaanhoidon osalta hoidon tarpeen arviointi ja siihen liittyvät tutkimukset on aloitettava kolmen viikon sisällä lähetteen saapumisesta hoitoyksikköön. Hoitopäätös on tehtävä kolmen kuukauden sisällä lähetteen saapumisesta, ja hoito, esimerkiksi leikkaus, toteutettava puolen vuoden aikana hoitopäätöksestä.

Valviran heinäkuisen selvityspyyntökirjeen ovat saaneet:

HUS-yhtymä

Etelä-Pohjanmaan hyvinvointialue

Etelä-Savon hyvinvointialue

Kainuun hyvinvointialue

Kanta-Hämeen hyvinvointialue

Keski-Pohjanmaan hyvinvointialue

Keski-Suomen hyvinvointialue

Kymenlaakson hyvinvointialue

Lapin hyvinvointialue

Pirkanmaan hyvinvointialue

Pohjanmaan hyvinvointialue

Pohjois-Karjalan hyvinvointialue

Pohjois-Pohjanmaan hyvinvointialue

Pohjois-Savon hyvinvointialue

Päijät-Hämeen hyvinvointialue

Satakunnan hyvinvointialue

Varsinais-Suomen hyvinvointialue

Valvira ei lähettänyt valvontakirjettä seuraaville hyvinvointialueille

Etelä-Karjalan hyvinvointialue

Itä-Uudenmaan hyvinvointialue

Keski-Uudenmaan hyvinvointialue

Länsi-Uudenmaan hyvinvointialue

Vantaa-Keravan hyvinvointialue

Ajantasaiset hoitoon pääsyn jonotiedot löytyvät Etelä-Karjalan hyvinvointialueen nettisivuilta osoitteesta https://www.ekhva.fi/asiakkaalle/etsitko-tietoa/asiakkaan-ja-potilaan-oikeudet/hoitoon-paasy/

Lähteet:

Sosiaali- ja terveysalan lupa- ja valvontavirasto Valvira, www.valvira.fi

Terveyden ja hyvinvoinnin laitos THL:n erikoissairaanhoidon jonotiedot, www.thl.fi

Lisätietoja antaa:

Juhani Grönlund, Etelä-Karjalan hyvinvointialueen terveydenhuollon ja kuntoutuksen toimialuejohtaja, puh. 040 546 4526, juhani.gronlund@ekhva.fi